***Ο Ιουστινιανός και το έργο του***

**1.** **Τοποθετήστε στη γραμμή του χρόνου το έτος των εγκαινίων της Κωνσταντινούπολης από τον Κωνσταντίνο, το έτος της διαίρεσης της αυτοκρατορίας σε ανατολικό και δυτικό τμήμα από τον Θεοδόσιο και τη βασιλεία του Ιουστινιανού (έναρξη και λήξη):**

 ……………….. ………………

 330 395 527 565

 ……..………… ………………….

**2. Εξηγήστε με βάση το παρακάτω παράθεμα γιατί ήταν σημαντικός ο ιππόδρομος για την κοινωνία της Κωνσταντινούπολης και την αυτοκρατορία ευρύτερα.**

*«Οι Δήμοι ήταν δημοτικές οργανώσεις του λαού της πρωτεύουσας και ο καθένας τους είχε πολιτικό και στρατιωτικό τμήμα. Παράλληλα ήταν και ιπποδρομιακές φατρίες […]. Ο λαός της Κωνσταντινούπολης, που είχε ιδιαίτερη προτίμηση στις αρματοδρομίες, ήταν ενταγμένος, στο σύνολό του σχεδόν, στους Δήμους. Στα χρόνια του Ιουστινιανού οι μεγάλοι Δήμοι ήταν δύο˙ Οι Βένετοι (γαλάζιοι) και οι Πράσινοι. Μέσα στα καθήκοντά τους, εκτός από τη φροντίδα για την οργάνωση και τη διεξαγωγή των αρματοδρομιών, ήταν να βοηθούν στην κατασκευή δημοσίων έργων και να παίρνουν μέρος στην αντιμετώπιση εχθρών, αν παρουσιαζόταν ανάγκη. Με την παρουσία των δήμων, δηλαδή των οργανωμένων ομάδων του λαού, ο ιππόδρομος απόκτησε μια ιδιαίτερη πολιτική σημασία. Εκεί ο λαός αποδεχόταν με επιδοκιμασίες την εκλογή του νέου αυτοκράτορα, που παρουσιαζόταν στο αυτοκρατορικό θεωρείο, διατύπωνε με τους εκπροσώπους των Δήμων τα παράπονά του και πολλές φορές αποδοκίμαζε κακούς αυτοκράτορες και ασκούσε κριτική για την πολιτική τους γενικά. Οι Δήμοι δηλαδή είχαν γίνει ‘‘συστατικό στοιχείο της πολιτείας’’».*

*Λάμπρου Τσακτσίρα-Ζαχαρία Ορφανουδάκη-Μαρίας Θεοχάρη,*

 *Ιστορία Ρωμαϊκή και Βυζαντινή, ΟΕΔΒ, Αθήνα 1983, 107*

**3. Αφού μελετήσετε το παρακάτω παράθεμα, να απαντήσετε στα ερωτήματα:**

* **Τι είδους πηγή είναι;**
* **Γιατί ήταν δυσαρεστημένοι οι δήμοι και τι επεδίωκαν;**
* **Γιατί οι δήμοι συνέχιζαν την εξέγερση αν και ο Ιουστινιανός απομάκρυνε τον Ιωάννη Καππαδόκη και τον Τριβωνιανό;**

**4.Ποιος ήταν ο ρόλος της αυτοκράτειρας Θεοδώρας στη στάση του Νίκα, σύμφωνα με το παρακάτω παράθεμα;**

**

*«... κάθε άνθρωπος που είδε το φως της ημέρας αργά ή γρήγορα θα πεθάνει, όμως ένας αυτοκράτορας δεν θα ήταν ανεκτό να γίνει φυγάς. Μακάρι να μην βγάλω ποτέ την αυτοκρατορική πορφύρα, ούτε να δω την ημέρα εκείνη όπου δεν θα με αποκαλούν πια με τον τίτλο μου. Αν εσύ βέβαια, βασιλιά μου, θέλεις να σωθείς, μπορείς να το κάνεις. Γιατί και χρήματα πολλά έχεις και η θάλασσα είναι εκεί μαζί με τα πλοία. Αν όμως σκέφτεσαι να μη διασωθείς ανταλλάσσοντας τη σωτηρία με το θάνατο, σου αρμόζουν τα καλύτερα. Όσο για μένα, θα μείνω πιστή στο αρχαίο ρητό: η βασιλεία είναι το ευγενέστερο σάβανο». Προκόπιος, Ὑπὲρτῶν πολέμων, 1, 24, 33.*

****

**Η Στάση του Νίκα**

Οι δήμοι, αρχικά αθλητικά σωματεία, που από τα μέσα του 5ου αιώνα αποτελούσαν σημαντικό πολιτικό παράγοντα, εξελίσσονταν τον 6ο αιώνα σε ανασχετικό φραγμό της αυτοκρατορικής απολυταρχίας. Με αυτό το χαρακτήρα τους οι δήμοι της Κωνσταντινούπολης και κυρίως οι δύο ισχυρότεροι εξ αυτών, οι Βένετοι και οι Πράσινοι, έρχονταν σε αντίθεση με το πολιτικό πρόγραμμα του Ιουστινιανού Α΄ (527-565), ο οποίος επιθυμούσε τον περιορισμό της δράσης και της επιρροής τους και την ενίσχυση του συγκεντρωτισμού της αυτοκρατορικής εξουσίας. Η πολιτική αυτή προκάλεσε τη μεγαλύτερη εσωτερική κρίση στο Βυζάντιο τον 6ο αιώνα.Ο Ιουστινιανός Α΄ εφάρμοζε προς τους δήμους ευμετάβλητη πολιτική. Ενώ είχε επιδιώξει την υποστήριξη του δήμου των Βένετων για την ενίσχυση της θέσης του, ήδη στην αρχή της βασιλείας του άλλαξε στάση απέναντί τους· οι Βένετοι όπως και οι Πράσινοι έγιναν στόχος κατασταλτικών μέτρων. Η συσσωρευμένη δυσαρέσκεια του δήμου των Πρασίνων, που θεωρούσαν ότι αδικούνταν συστηματικά σε σχέση με τους Βένετους, και η αντίδραση από τους Βένετους για την απώλεια της αυτοκρατορικής εύνοιας κατέστησε δυνατή τη συνένωση των δύο αντίπαλων παρατάξεων εναντίον του αυτοκράτορα. Παράλληλα έντονη ήταν η λαϊκή δυσφορία για τις οικονομικές μεταρρυθμίσεις και την εισπρακτική πολιτική του Ιωάννη Καππαδόκη· η δυσφορία αυτή εκφραζόταν μέσα από τις εκδηλώσεις των δήμων, δίνοντάς τους σαφώς πολιτική χροιά.Η εξέγερση των δήμων, που ονομάστηκε Στάση του Νίκα και διήρκεσε μόνο οκτώ ημέρες, σημειώθηκε τον Ιανουάριο του 532. Η στάση αυτή άφησε βαθιά ίχνη στη συνείδηση των συγχρόνων της και περιγράφεται στα ιστορικά έργα μιας ολόκληρης σειράς συγγραφέων.

**Η Αγία Σοφία**

Ο ναός της Αγίας Σοφίας ήταν και είναι το πιο όμορφο στολίδι της Κωνσταντινούπολης και συγχρόνως το πιο μεγάλο οικοδόμημα των Βυζαντινών. Κτίστηκε αρχικά κατά τη διάρκεια της βασιλείας του γιου του Μεγάλου Κωνσταντίνου, του Κωνστάντιου. Στη συνέχεια καταστράφηκε δύο φορές από πυρκαγιά, το 404 και το 532 μ.Χ.και αυτήν τη δεύτερη φορά ο αυτοκράτορας Ιουστινιανός έδωσε εντολή να ανοικοδομηθεί. Ο Ιουστινιανός άλλωστε, είχε γύρω του πολύ ικανούς ανθρώπους του καιρού του και ανάμεσά τους τον Ανθέμιο και τον Ισίδωρο, τους αρχιτέκτονες που ανέλαβαν την ανοικοδόμηση του ναού. Η καινούργια μεγαλόπρεπη εκκλησία ήταν ένα αριστούργημα της βυζαντινής τέχνης. Στο σχέδιό της συνδυάστηκαν τα αρχιτεκτονικά στοιχεία των παλαιών Βασιλικών και των περίκεντρων κτιρίων, ενώ έγιναν σημαντικές επινοήσεις για να στηριχθεί ο τεράστιος τρούλος που είχε σχήμα κυκλικό, πάνω σε μια τετράγωνη βάση. Το ύψος του ναού έφθανε τα 60 μ. και ο τρούλος του, που το βάρος του στήριζαν τέσσερις μεγάλες κολόνες, είχε διάμετρο 30 μ. Τους τοίχους του κοσμούσαν χρυσοποίκιλτα μωσαϊκά, μαρμάρινα γλυπτά και ψηφιδωτά από πωρόλιθο και ελεφαντόδοντο. Τόσο το υλικό που χρησιμοποιήθηκε για τη διακόσμηση όσο και τα θέματα που αναπτύχθηκαν στο εσωτερικό του ναού, οδηγούν σε μια και μόνη διαπίστωση. Καθώς ο χριστιανισμός γινόταν μια μεγάλη θρησκευτική δύναμη, απορροφούσε στοιχεία από διαφορετικούς πολιτισμούς. Οι καλλιτέχνες της Αγίας Σοφίας λοιπόν, χρησιμοποιώντας χωρίς κανένα δισταγμό θέματα και σύμβολα από την κλασική ελληνορωμαϊκή παράδοση και την ανατολική τέχνη, κατόρθωσαν να παρουσιάσουν ένα εξαιρετικά ελκυστικό αποτέλεσμα που είναι σίγουρο ότι γοήτευσε τους Βυζαντινούς του 6ου αιώνα, όσο και εμάς σήμερα.